చికాగో
షికాగో నగరం ఇల్లినాయ్ రాష్ట్రం యొక్క ఈశాన్య భాగంలోనూ, మిచిగన్ సరస్సుకు ఆగ్నేయంలోనూ ఉంది. ఈ నగరం మిచిగన్ సరసు, షికాగో నది మరియు మిసిసిపి నది మధ్యలో ఉంది. నగరానికి దూరంగా దక్షిణంలో కాల్యుమెట్ (Calumet River) నది ఉంది. షికాగో ఉత్తర తీరంలో ప్రవహిస్తున్న డెస్‌ప్లెయిన్స్ నదిని షికాగో సెయిన్‌టరీ కాలువ షికాగో నదితో కలుపుతుంది. 1830 కాలం ఈ నగరం ఆరంభదశలో అధిక భాగం భవనాలు షికాగో నది ముఖద్వారంలో నిర్మించారు. అమెరికా ప్రభుత్వ అధికారిక గణాంకాలను అనుసరించి షికాగో 240 చదరపు మైళ్ళలో విస్తరించి ఉంది. దీనిలో 227.1 చదరపు మైళ్ళు భూభాగము, 6.9 చదరపు మైళ్ళు జల భాగము. మొత్తం మీద షికాగో నగరం చదునైన ప్రదేశం. నగరంలో ఎత్తైన ప్రదేశం సముద్రమట్టంకంటే 599 ఎత్తు మాత్రమే ఉంటుంది. సరస్సు తీరం వెంట ఉండే లోతైన ప్రదేశం సముద్రమట్టం కంటే 577 అడుగుల ఎత్తు ఉంటుంది.
చికాగో
1816లో జరిగిన "ట్రీటీ ఆఫ్ లూయిస్" ఒప్పందం ద్వారా ఒట్టావా, ఒజిబ్వే మరియు పొటావతోమీస్ నుండి అమెరికా ప్రభుత్వం తిరిగి స్వాధీనపరచుకుంది. 1833 లోఆగస్టు 12లో ఈ నగర జనాభా 350. తరువాతి 7 సంవత్సరాలలో నగర జనాభా 4,000కు చేరింది. 1837లో షికాగో నగరాల జాబితాలోకి చేరింది. అమెరికా తూర్పు పడమటి సరుకుల రవాణాలకు షికాగో నగరం ముఖ్య కేంద్రం. 1836లో ప్రారంభించిన గలీనా షికాగో యూనియన్ రైల్ రోడ్ 1838లో తన నిర్మాణం పూర్తి చేసుకొని పనిచేయడం ప్రారంభించింది. అదే సంవత్సరం ఇల్లినాయ్ మిచిగన్ల మధ్య కాలువ నిర్మాణం జరిగింది. ఈ కాలువ ఆవిరియంత్రంతో నడిచే మరపడవలను, ప్రయాణీకులను చేరవేసే పడవలను గ్రేట్ లేక్స్ ద్వారా మిసిసీపి నదిలోకి ప్రవేశించడానికి వీలు కలుగచేసింది. విస్తారంగా అభివృద్ధి చెందిన ఆర్థిక పరిస్థితులు, ఆదాయపు మార్గాల వలన ఆకర్షింపబడిన ప్రజలు ఇక్కడ నివాసమేర్పచుకోవడం ప్రారంభించారు. వీరిలో సమీప ప్రాంతాలనుండి పలు సమూహాల నుండి వచ్చిన ప్రజలేకాక విదేశాల నుండి వచ్చినవారూ ఉన్నారు. ఇక్కడి ఉత్పత్తులు, చిల్లర వ్యాపార రంగం మిడ్‌వెస్టులో ఆధిక్యతను సంపాదించటమే కాక అమెరికా ఆర్థిక రంగాన్ని ప్రభావితం చేసింది. యూనియన్ స్టాక్ యార్డుకు ఇది కేంద్రంగా ఉండటమూ, రిఫ్రిజిరేటర్, రైళ్లు, కార్ల రాక ఇందుకు ముఖ్య కారణం.